《七夕》
清代·戚学标

织女不在东，牵牛不在西。何故杜陵老，诗乃颠倒之。

东西既易位，心志安得齐。由来阳德刚，转为阴所欺。

年年七夕会，一渡河之麋。既会辄又返，何如不渡为。

岂惟人事迕，天上有乖离。不见奔月人，忘为后羿妻。

帝孙本骄贵，益视田夫卑。天钱纵可贷，劝君勤耕犁。

作者简介：（1742—1825）浙江太平人，字鹤泉，一字翰芳。乾隆四十五年进士，官河南涉县知县。与上官龃龉，改宁波教授，未几归。曾馆于曲阜孔氏，尽读其藏书。精考證，有《汉学谐声》、《鹤泉文钞》等。